Preşedintele rus, Vladimir Putin, le-a urat însănătoşire grabnică tuturor celor răniţi în atacul terorist de la Crocus City Hall,de lângă Moscova şi a mulţumit personalului medical, conform vicepremierului Federaţiei Ruse, Tatiana Golikova, informează agenţia TASS.
"Noi şi ministrul rus al Sănătăţii, Mihail Albertovici Muraşko, i-am raportat preşedintelui despre starea de sănătate a pacienţilor, preşedintele le-a urat tuturor însănătoşire şi le-a mulţumit medicilor", a declarat ea reporterilor după vizita la Institutul de Cercetare Sklifosovsky.
Citește și: ISIS a revendicat atentatul de lângă Moscova, soldat cu cel puțin 40 de morți
Golikova a adăugat că acum este necesar să se monitorizeze îndeaproape starea pacienţilor şi să se ofere asistenţă în timp util: "De fapt, asta fac şi vor face medicii".
Vladimir Putin nu s-a exprimat public în legătură cu acest subiect, scrie news.ro.
Peste 60 de persoane au fost ucise în atacul terorist de la Crocus City Hall, a anunţat Comitetul de Anchete al Federaţiei Ruse, principala instituţie de investigaţii a ţării.
Citește și: Tragedia ia proporții - Numărul morților în atacul de lângă Moscova a depășit 60, potrivit autorităților
Numărul victimelor ar putea creşte, avertizează Comitetul, citat de TASS.
Acesta a menţionat că anchetatorii, criminaliştii şi experţii Comitetului de Investigaţii al Rusiei, împreună cu unităţile operaţionale ale Ministerului Afacerilor Interne şi FSB continuă acţiunile de investigare la faţa locului.
"Trupurile celor decedaţi sunt în curs de examinare. De la locul crimei sunt prelevate probe fizice, inclusiv arme şi muniţii, se fac toate expertizele necesare, inclusiv cele genetice, balistice, dactiloscopice" - anunţă instituţia.
Citește și: SUA confirmă responsabilitatea Statului Islamic: `I-am avertizat pe ruși în mod corespunzător
`
În plus, anchetatorii ridică şi examinează înregistrările camerelor de supraveghere video.
Gruparea teroristă Statul Islamic a revendicat pe canalul său de Telegram responsabilitatea pentru atacurile de la sala de concerte Crocus City Hall de lângă Moscova.
"Luptătorii Statului Islamic au atacat o mare adunare de creştini în oraşul Krasnogorsk, la periferia Moscovei, ucigând şi rănind sute de persoane şi provocând distrugeri pe scară largă înainte de a se retrage în siguranţă în bazele lor", susţine ISIS.
Citește și: Cele mai sângeroase atacuri comise la Moscova în ultimii 25 de ani
O imagine neclară a fost publicată de unele media ruseşti cu doi dintre presupuşii atacatori într-o maşină albă.